ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) มีทุนจดทะเบียน 900 ล้านบาท ทุนชำระแล้ว 800
ล้านบาท ปัจจุบันมีสัดส่วนผู้ถือหุ้นสัญชาติไทยร้อยละ 90 และผู้ถือหุ้นสัญชาติต่างด้าวร้อยละ 10
โดยไม่มีผู้ถือหุ้นรายใหญ่กลุ่มใดถือหุ้นเกินกว่าร้อยละ 10 บริษัทได้ดำเนินธุรกิจมากว่า 20 ปี
ประกอบธุรกิจหลักเป็นทั้งผู้ผลิตและจัดจำหน่ายสินค้าเฟอร์นิเจอร์สำเร็จรูป Knocked Down
ทั้งเฟอร์นิเจอร์สำนักงาน Moflex, SOHO, เฟอร์นิเจอร์บ้าน Klasse และ Life
และเฟอร์นิเจอร์ครัว Modernform Kitchen
โดยจัดจำหน่ายทั้งภายในประเทศและต่างประเทศในอัตราส่วน 90:10 มีบริษัทย่อย 4 บริษัท
และบริษัทร่วม 4 บริษัท ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลักและมีกลุ่มลูกค้า
เป้าหมายเดียวกัน ได้แก่ บริษัท โมเดอร์นฟอร์มอิมพอร์ตส์ จำกัด
ผู้นำเข้าเฟอร์นิเจอร์จากต่างประเทศ บริษัท โมเดอร์นฟอร์มทาวเวอร์ จำกัด ให้เช่าพื้นที่สำนักงาน
บริษัท พลาสติกและหีบห่อไทย จำกัด ผลิตชิ้นส่วนอุปกรณ์เฟอร์นิเจอร์ บริษัท เดคคอร์เมทัล จำกัด
ผลิตชิ้นเหล็กวางสินค้า (ซึ่งเพิ่งจัดตั้งในปี 2546) บริษัท โมเดอร์นฟอร์ม อินทิเกรชั่นเซอร์วิสเซส
จำกัด นำเข้าและจำหน่ายคอมพิวเตอร์ บริษัท เอ็มเอฟอีซี จำกัด (มหาชน) บริการให้คำปรึกษา
พัฒนา และวางระบบคอมพิวเตอร์และเครือข่ายงานเทคโนโลยีสารสนเทศ (บริษัทเข้าถือหุ้นในปี
2546) บริษัท อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface
และบริษัท สตีลเคสโมเดอร์นฟอร์ม จำกัด โดยมีอัตราส่วนเงินลงทุนในบริษัทย่อย และบริษัทร่วม
คิดเป็นร้อยละ 28.5 ของสินทรัพย์รวม

บริษัทมีโรงงานผลิตสินค้าของบริษัทเองรวม 4 โรงงาน รวมพื้นที่ 48ไร่ และมีพื้นที่ใช้สอยรวม
66,000 ตารางเมตร เครื่องจักรรวม 246 เครื่อง ด้วยกำลังการผลิตต่อปีร้อยละ 80
ของกำลังการผลิตเต็ม โดยใช้วัตถุดิบภายในประเทศต่อต่างประเทศในอัตราส่วนร้อยละ 80:20
ซึ่งเป็นวัตถุดิบที่หาง่ายจึงไม่มีปัจจัยความเสี่ยงทั้งด้านปริมาณ ราคาและผู้จำหน่ายวัตถุดิบแต่อย่างใด

บริษัทมีโชว์รูมแสดงสินค้าเพื่อจัดจำหน่ายผลิตภัณฑ์ของตนเองกว่า 32 แห่ง
โดยใช้นโยบายราคาเดียวกันทุกแห่ง และการขายผ่านโครงการ
ซึ่งมีสัดส่วนของยอดขายผ่านโครงการเป็นร้อยละ 60 และร้อยละ 40 เป็นยอดขายผ่านโชว์รูม
และโดยที่บริษัทมิได้จำหน่ายสินค้าให้ลูกค้ารายใหญ่รายใดที่มียอดสั่งซื้อเกินกว่าร้อยละ 10
ของยอดจำหน่ายทั้งหมดของบริษัทจึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

สำหรับผลการดำเนินงานของบริษัท และบริษัทย่อยโดยรวมในปี 2546 มีรายได้รวมเพิ่มขึ้นจากปี
2545 คิดเป็นร้อยละ 19 โดยมีรายได้จากการขาย 2,158 ล้านบาท เพิ่มขึ้นจากปีก่อนร้อยละ 21
โดยเป็นรายได้ที่สูงขึ้นจากธุรกิจเฟอร์นิเจอร์และธุรกิจวัสดุหีบห่อซึ่งมีอัตราการเติบโตถึงร้อยละ 20
ในขณะที่มีต้นทุนขายและค่าใช้จ่ายในการขายและบริหารเป็นอัตราส่วนลดลงจากปี 2545
ทำให้มีกำไรรวมเพิ่มขึ้นจากปีก่อนร้อยละ 111

ผลประกอบการเฉพาะส่วนของบริษัท โมเดอร์นฟอร์มกรุ๊ป จำกัด (มหาชน) มีรายได้จากการขาย
1,608 ล้านบาท เพิ่มขึ้นจากปีก่อนร้อยละ 21
โดยเป็นรายได้หลักจากการขายเฟอร์นิเจอร์สำนักงานในอัตราร้อยละ 41
เฟอร์นิเจอร์บ้านอัตราร้อยละ 29 วัสดุอุปกรณ์และพรมแผ่นอัตราร้อยละ 21
มีต้นทุนขายและค่าใช้จ่ายเป็นอัตราส่วนลดลงจากปี2545 ทำให้มีผลกำไรเบื้องต้นเพิ่มสูงขึ้นจากปี
2545 เป็นอัตราร้อยละ 34.75 มีผลกำไรจากการดำเนินงานของบริษัท 120 ล้านบาท
และมีผลกำไรจากส่วนแบ่งผลกำไรและขาดทุนของบริษัทย่อยและบริษัทร่วมทุกบริษัทรวมกันอีก 83
ล้านบาท รวมเป็นกำไรสุทธิสำหรับปี 203 ล้านบาท เพิ่มขึ้นจากปี 2545 คิดเป็นร้อยละ 111
เป็นกำไรสะสมที่ยังไม่ได้จัดสรร ณ สิ้นปี 436.52 ล้านบาท
และโดยที่บริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ
ดังนั้นคณะกรรมการจึงมีมติให้จ่ายเงินปันผลสำหรับผลประกอบการปี 2546 ในอัตราหุ้นละ 2.25
บาท และ นำเสนอให้ที่ประชุมใหญ่สามัญผู้ถือหุ้นอนุมัติในเดือนเมษายน 2547